b"\n_START_ARTICLE_\nMacroom\n_START_SECTION_\nHist\xc3\xb2ria\n_START_PARAGRAPH_\nEl territori \xc3\xa9s ple de dolmens, cercles de pedra i fiadh fulacht i durant l'\xc3\xa8poca precristiana hi tenien lloc convencions b\xc3\xa0rdiques dels druides de Munster._NEWLINE_Les primeres refer\xc3\xa8ncies de la ciutat daten del segle VI quan la vila era coneguda com a Achad Dorbchon i formava part del regne de Muscraighe Mitine. Aleshores el clan dominant a Munster era la dinastia E\xc3\xb3ganachta, mentre que la tribu dels U\xc3\xad Floinn era el clan local predominant, que constru\xc3\xad una fortificaci\xc3\xb3 a Achad Dorbchon per substituir Raithleann com a capital de Muskerry._NEWLINE_El reialme fou enva\xc3\xaft per Murcheatach U\xc3\xad Briain i Richard de Cogan en 1201 i 1207 respectivament, per\xc3\xb2 finalment fou la fam\xc3\xadlia MacCarthy, qui ocup\xc3\xa0 el castell fins a final del segle XVII. En el segle XIV Achad Dorbchon fou acceptada com a capital de la baronia de Muskerry i esdevingu\xc3\xa9 un important centre comercial i religi\xc3\xb3s._NEWLINE_La ciutat comen\xc3\xa7\xc3\xa0 a cr\xc3\xa9ixer durant el segle XVI arran de l'augment dels molins. Aix\xc3\xb2 va fer que el 1620 els MacCarthy organitzessin fires i mercats al voltant del castell i encoratjaren la colonitzaci\xc3\xb3 per tal de fomentar l'agricultura i les t\xc3\xa8cniques industrials a l'\xc3\xa0rea, de tal manera que a mitjan segle XVII un ter\xc3\xa7 de la poblaci\xc3\xb3 de Macroom eren colons anglesos. Les fam\xc3\xadlies protestants introdu\xc3\xafren la ind\xc3\xbastria de la mantega, el conreu intensiu i noves t\xc3\xa8cniques agr\xc3\xa0ries.  _NEWLINE_Cap al 1650 va tenir lloc la batalla de Macroom com a part de la conquesta d'Irlanda per Oliver Cromwell. El bisbe Boetius McEgan defens\xc3\xa0 el castell contra les forces angleses, per\xc3\xb2 fou fet presoner i penjat a Carrigadrohid._NEWLINE_Cap al 1750 la ciutat tenia 134 edificis i 300 fam\xc3\xadlies, en una proporci\xc3\xb3 entre cat\xc3\xb2lics i protestants de sis a un. El castell passaria a ser propietat de l'almirall sir William Penn, pare de William Penn, que hi va passar la seva infantesa. En honor seu, l'estat de Pennsilv\xc3\xa0nia en va rebre el nom._NEWLINE_Durant la guerra angloirlandesa (1919-1921) Macroom fou la base a Cork de la Divisi\xc3\xb3 Auxiliar Brit\xc3\xa0nica. El 1920 hi ocorregu\xc3\xa9 l'emboscada de Kilmichael en qu\xc3\xa8 17 auxiliars van morir a la carretera entre Macroom i Dunmanway en un enfrontament amb l'IRA local dirigit per Tom Barry. El maig de 1922, entre la signatura del Tractat Angloirland\xc3\xa8s i la Guerra Civil Irlandesa, quatre soldats foren segrestats i executats. El castell de Macroom fou cremat fins a cinc vegades, l'\xc3\xbaltima el 18 d'agost de 1922 despr\xc3\xa9s de l'evacuaci\xc3\xb3 de les tropes auxiliars brit\xc3\xa0niques de la vila. Les forces antitractat, dirigides per Erskine Childers i Frank O'Connor s'havien retirat de Cork a Macroom i cremaren el castell abans de deixar la vila. M\xc3\xadche\xc3\xa1l \xc3\x93 Coile\xc3\xa1in fou assassinat el 1922 ien una emboscada vora B\xc3\xa9al na Bl\xc3\xa1th._NEWLINE_El 1924 el castell i les possessions foren lliurades a la vila per Lady Ardilaun, una descendent dels caps McCarthy i v\xc3\xaddua de Lord Ardilaun."